टेबलटेनिस स्टार नविता टोयोटाको सद्भावना दूत
कीर्तिमान लगातार नौ पटककी राष्ट्रिय टेबलटेनिस च्याम्पियन नविता श्रेष्ठ मंगलबार टोयोटा नेपालको विश्वव्यापी सद्भावना दूत नियुक्त भएकी छन् । नेपाल ओलम्पिक कमिटीका अध्यक्ष जीवनराम श्रेष्ठको उपस्थितिमा नेपालमा टोयोटा मोटरको आधिकारिक वितरक युनाइटेड ट्रेडर्स सिन्डिकेटका निर्देशक सूर्यान्स वैद्य र नविताले मंगलबार सम्झौता गरे ।
काठमाडौँ — कीर्तिमान लगातार नौ पटककी राष्ट्रिय टेबलटेनिस च्याम्पियन नविता श्रेष्ठ मंगलबार टोयोटा नेपालको विश्वव्यापी सद्भावना दूत नियुक्त भएकी छन् । नेपाल ओलम्पिक कमिटीका अध्यक्ष जीवनराम श्रेष्ठको उपस्थितिमा नेपालमा टोयोटा मोटरको आधिकारिक वितरक युनाइटेड ट्रेडर्स सिन्डिकेटका निर्देशक सूर्यान्स वैद्य र नविताले मंगलबार सम्झौता गरे ।सम्झौता एक वर्षको हुनेछ । त्यस अवसरमा निर्देशक वैद्यले टोयोटाको विश्वव्यापी पहल ‘स्टार्ट योर इम्पोसिबल’को अवधारणाअनुरुप नवितासँग सहकार्य गरेको जानकारी दिए । नविताले टोयोटाले आफूलाई सद्भावना दूत नियुक्त गरेकामा गौरवान्वित भएको र आफूले टोयोटासँग मिलेर महिला सशक्तीकरणमा काम गर्ने बताइन् ।कमिटीका अध्यक्ष श्रेष्ठले टोयोटा ओलम्पिकको विश्वव्यापी साझेदार भएकाले यस सम्झौतामा एनओसीको मध्यस्थकर्ताको भूमिका रहेको बताए । उनले यो साझेदारीले नेपाली खेलकुद र खेलाडीमा सकारात्मक प्रभाव पार्ने विश्वास व्यक्त गरे ।नविताले ०६७ देखि ०८० सम्म लगातार राष्ट्रिय टेबलटेनिसमा महिला एकलको उपाधि जित्दै आएकी छन् । उनले तीन संस्करणको दक्षिण एसियाली खेलकुद र चार संस्करणको एसियाली खेलकुदमा नेपालको प्रतिनिधित्व गरिसकेकी छन् । उनी टोयोटाका ब्रान्डको एम्बासडर हुने पहिलो नेपाली खेलाडी हुन् ।